Jurinová, Erika, podpredsedníčka NR SR (2014-04-02):
Ďakujem veľmi pekne, pani podpredsedníčka. Vážená kolegyňa, vážené kolegyne, vážení kolegovia, tak dovoľte mi predložiť návrh zákona, ktorým sa snažíme upraviť Zákonník práce. Ide o veľmi jednoduchú a krátku novelu, ktorej hlavným cieľom je zrovnoprávniť postavenie odborných zamestnancov v rámci škôl. Vieme, že existujú na školách pedagogickí i nepedagogickí zamestnanci, podotýkam a upresňujem, a teda podčiarkujem, že nejde o neodborných zamestnancov alebo nepedagogických zamestnancov, ale máme snahu zrovnoprávniť v počte, v dĺžke dovolenky odborných zamestnancov škôl. Ide teda, keby som mala byť konkrétna, ide  najmä o psychológov, školských psychológov, školských logopédov, špeciálnych pedagógov, školských liečebných pedagógov, terénnych špeciálnych pedagógov, liečebných pedagógov, sociálnych pedagógov, ktorí sú už v súčasnej dobe potrební na školách, pretože vieme, že školy sa potýkajú s rôznymi problémami, či už, alebo teda žiaci škôl sa potýkajú s rôznymi problémami, ktoré sa snažia už učitelia, ale aj títo odborní zamestnanci škôl podchytiť v čo najskoršom veku. Takže požiadavka na odborných zamestnancov škôl rastie, neustále rastie. Aby som vysvetlila situáciu, vieme, že každý učiteľ má zo zákona dĺžku dovolenky stanovenú na osem týždňov a jedine títo odborní zamestnanci, ktorých som citovala, alebo vymenovávala, sú vzhľadom na to, že neboli zaradení v tomto zákone ako pedagogickí zamestnanci, tak sú povinní dodržiavať dovolenku tak, ako im to Zákonník práce umožňuje, ale treba podotknúť, že to nekorešponduje s chodom školy. Tento návrh zákona sme už predkladali raz a vidíme pozitívny účinok, ktorý to malo aj na samotné ministerstvo. Pán minister sa k tomu postavil pozitívne, nie v tom duchu, že upravil zákon, ale po rokovaní so školskými odbormi upravili na tento rok kolektívnu zmluvu, v ktorej túto dĺžku dovolenky upravujú práve aj pre odborných zamestnancov podobne ako pre ostatných pedagogických zamestnancov. Takže v tomto vidím veľké pozitívum. Jediný, možnože hlavný dôvod, prečo sme sa rozhodli ísť opäť s touto zákonnou alebo legislatívnou úpravou, je, aby mali aj títo odborní zamestnanci istotu. Istotu, že keď sa niečo stane medzi odborármi a vládou, vznikne nejaké napätie, aby opäť nemuseli byť konfrontovaní s tým, že budú musieť sa tváriť cez prázdniny, že pracujú. To som možnože ešte na začiatku neuviedla dostatočne, že samotní odborní zamestnanci nemajú problém s tým, že si musia čerpať dovolenku tak, ako zamestnanci v iných oblastiach. Jediný problém je, že tí ich klienti, ktorí počas školského roku sú k dispozícii, väčšinou cez prázdniny odmietajú spolupracovať, pretože naozaj deti, rodičia sa snažia svoje deti zabezpečiť na prázdniny tak, že ten dosah školy na nich je veľmi malý, veľmi nízky. Kolega, ktorý teda by bol veľmi rád, keby mohol túto novelu zákona predstaviť, by vám aj porozprával, ako sa stretol so zástupcami školských odborov a našli zhodu v tom spôsobe riešenia, kedy je naozaj podporovaný školskými odbormi a by vám aj možnože lepšie vedel vysvetliť, akým spôsobom alebo ako pozitívne vníma tento problém aj ministerstvo. Ak by sme vás dostatočne nepresvedčili, aby ste podporili novelu zákona, opäť je to taká výzva na ministerstvo, aby tento problém neriešilo ročne, ale aby sa snažilo tento problém vyriešiť plošne aj do budúcna. Prosím vás teda preto o podporu uvedeného návrhu zákona. Ďakujem veľmi pekne.